मसाज के लिए जाते वक्त चेहरा छुपाना पड़ता है, लोग हमें धंधेवाली समझते हैं
The Struggle of a Massage Therapist स्पा और मसाज सेंटर में काम करने वाली ज्यादातर महिलाएं इसी दर्द में घूंट-घूंटकर जी रही हैं। आज ब्लैकबोर्ड सीरीज में स्पा सेंटर में काम करने वाली इन्हीं महिलाओं की कहानी…
‘’दो महीने पहले स्पा सेंटर में नौकरी शुरू की। इसमें कस्टमर्स को मसाज देनी होती है। शुरुआत में मसाज करते हाथ-पैर कांपते थे। डर लगता था कहीं पुलिस ना उठा ले जाए। बहुत बदनामी होगी। मां-बाप को पता चला तो घर से निकाल देंगे। पति को इसकी भनक लगी, तो वह तलाक दे देगा।
ऊपर से राह चलते लोगों की गंदी नजरें। किसी की वाइफ को मसाज देने जाओ, तो उसका पति पूछता है- ‘मैडम एक्स्ट्रा सर्विस का कितना लेती हो?’ बताइए ऐसे लोगों को कैसे समझाऊं कि मैं मसाज थेरेपिस्ट हूं, धंधे वाली नहीं।’’
नोएडा के एक मॉल में स्पा सेंटर में काम करने वाली प्रिया मोबाइल देखकर चेहरा छुपा लेती हैं। कहती हैं- ‘मैडम जो पूछना है पूछ लीजिए। बस एक ही गुजारिश है किसी कीमत पर मेरा चेहरा मत दिखाइएगा, वर्ना मैं बर्बाद हो जाऊंगी।’
ये दर्द सिर्फ प्रिया का नहीं है। स्पा और मसाज सेंटर में काम करने वाली ज्यादातर महिलाएं इसी दर्द में घुट-घुटकर जी रही हैं। आज ब्लैकबोर्ड सीरीज में स्पा सेंटर में काम करने वाली इन्हीं महिलाओं की कहानी…
21 साल की प्रियाअपनी कहानी बताती हैं, ‘पढ़ाई में मन नहीं लगता था। पापा ने जल्दी ही शादी करा दी। ससुराल गाजियाबाद में है, लेकिन पति के साथ नोएडा में किराए के मकान में रहती हूं। पति ज्वेलरी शॉप पर काम करते हैं। सुबह 10 बजे घर से निकलते हैं और रात 10 बजे के बाद ही लौटते हैं।
पहले मैं, पति के दफ्तर जाने के बाद दिनभर घर में बैठी रहती थी, बोर होती थी। समझ नहीं आता था वक्त कैसे कटेगा। ऊपर से आर्थिक स्थिति खराब थी। पति की इतनी कमाई नहीं होती थी कि अपने शौक के लिए उनसे पैसे मांग सकूं।
इसी बीच पड़ोस की एक महिला ने मुझे स्पा सेंटर के बारे में बताया। यहां आई तो मुझे काम पर रख लिया गया। इसके बाद ट्रेनिंग दी गई।
पहली बार एक कपल को मसाज करने की जिम्मेदारी मिली। मसाज करते वक्त पूरी यूनिफॉर्म पसीने से भीग गई।’
स्पा सेंटर में कूलर या एसी नहीं था क्या?
प्रिया बताती हैं, ‘एसी था ना मैम। मैं तो डर की वजह से पसीने से भीग जाती थी।
डर क्यों?
अरे मैडम… पति को पता चलेगा कि मैं दूसरे लोगों को मसाज करती हूं, तो वे मुझे जान से मार देंगे, तलाक दे देंगे।’
अब भी डर लगता है?
अपना काम ही ऐसा है मैडम कि हमेशा डर लगता है। बस अब आदत हो गई है, तो मसाज करते वक्त कोई परेशानी नहीं होती। क्लाइंट्स की संख्या भी बढ़ गई है। पूरे दिन मसाज थेरेपी देती हूं। लोगों को रिलैक्स फील कराने के लिए खुद थककर चूर हो जाती हूं, लेकिन घर पहुंचते ही पति के सामने तरोताजा दिखना पड़ता है।
पति के लिए खाना पकाना पड़ता है, घर की साफ-सफाई करनी होती है और पति को एंटरटेन भी करना होता है। दुनिया वालों को लगता है कि स्पा सेंटर में काम करने वाली महिलाओं की जिंदगी रंगीन होती है, लेकिन यहां इतना अंधेरा है कि बाहर वाले हमारी हकीकत जान ही नहीं पाते।’
कितनी सैलरी मिल जाती है?
अभी तो 11 हजार रुपए मिल जाते हैं महीने के।
इसी बीच प्रिया का फोन बजता है। उनके पति का फोन है। वे मुझसे सॉरी बोलकर पति से बात करने चली जाती हैं।
इसके बाद मैं नोएडा सेक्टर 63 में ब्यूटी सर्विस एट होम देने वाली एक कंपनी में काम करने वाली स्वीटी से मिली। 41 साल की स्वीटी शादी से पहले पार्लर में काम करती थीं। शादी के बाद घर की जिम्मेदारी और फिर बच्चे की देखभाल के लिए काम छोड़ना पड़ा। उनके पति कंस्ट्रक्शन लाइन में हैं। कमाई ठीक-ठाक हो जाती है।
स्वीटी बताती हैं, ‘इकलौती बेटी हूं। पापा की मौत के बाद मां का ख्याल रखने के लिए मुझे पैसों की जरूरत थी, लेकिन पति की मदद नहीं लेना चाहती थी। मां का भी कहना था कि दामाद का पैसा नहीं चाहिए। इसलिए मैंने तय किया कि कुछ काम किया जाए।
कोरोना से पहले मैंने एक पार्लर खोला। कुछ महीने सब कुछ बढ़िया चला, लेकिन जैसे ही लॉकडाउन लगा, सब कुछ ठप हो गया। उसके बाद हिम्मत नहीं बची कि खुद का पार्लर वापस खोलूं, इसलिए दूसरे के पार्लर में काम करने लगी। सुबह 10 बजे पार्लर पहुंचती हूं और रात 9 बजे वापस घर लौटती हूं। शादियों के सीजन में तो रात 11-12 भी बज जाते हैं।’
स्वीटी घर-घर जाकर भी कस्टमर्स को मसाज सर्विस देती हैं। वे जब पहली बार एक कस्टमर के घर गईं, तो काफी डर गईं थीं।
स्वीटी वह वाकया बताती हैं, ‘शाम का वक्त। कंधे पर एक झोला लटकाए कस्टमर के घर के लिए निकली। रास्ते में लोग मुझे अजीब तरह से देख रहे थे। कुछ लोग कमेंट भी कर रहे थे। डरते-डरते मैं क्लाइंट के घर पहुंची। तब मुझे लग रहा था कि पता नहीं अंदर क्या होगा। जब मसाज करने के बाद सुरक्षित बाहर निकली तब लंबी सांस ली।’
स्वीटी बताती हैं, ‘मेरी सास को घर-घर जाकर ब्यूटी सर्विस देने का काम पसंद नहीं था। उन्हें लगता था कि स्पा सेंटर में काम करने वाली लड़कियों का गलत कामों में इस्तेमाल किया जाता है। आसपास के लोग भी यहीं सोचते थे। हालांकि अब ढाई साल हो गए काम करते-करते, अब सास को यकीन हो गया है कि मैं कोई गलत काम नहीं करती।'
इसी स्पा सेंटर में UP की रेखा भी काम करती हैं। वे बताती हैं, ‘मां हाउसवाइफ हैं और पापा खेती करते हैं। घर में छोटे-छोटे चार भाई बहन हैं। जैसे-तैसे 12वीं पास कर ली। आगे पढ़ना चाहती थी, लेकिन घर की स्थिति ठीक नहीं थी। पापा की मदद के लिए ये नौकरी करने लगी।’
रेखा गूगल पर सर्च करके यहां पहुंची थीं। ट्रेनिंग के बाद उन्हें काम पर रख लिया गया। अब वे सेंटर में काम करने के साथ ही घर-घर जाकर भी क्लाइंट को मसाज सर्विस प्रोवाइड कराती हैं।
काम करते वक्त दिक्कत तो नहीं होती?
इस फील्ड में दिक्कत न हो, ऐसा कैसे हो सकता है। पूरी राह ही कांटों से बिछी पड़ी है। पैसा कमाने के लिए रोज उन्हीं राहों पर चलकर जाना होता है। गली-मोहल्ले वाले तो गलत नजर से देखते ही हैं, कभी-कभी तो जिस क्लाइंट के घर जाती हूं, वो भी पूछ लेता है कि मैडम मसाज के अलावा भी कुछ करती हो क्या?
कुछ और मतलब?
उनका मतलब सेक्शुअल फेवर से होता है। मैं उन्हें समझाती हूं कि नहीं, मैं एक ब्रांड से हूं और हमारा स्पा मतलब सिर्फ स्पा ही होता है। इसमें कोई और सर्विस नहीं दी जाती। इसके बाद भी कई लोग नहीं मानते हैं। वे बार-बार कहते हैं ‘आप जितना बोलोगे पैसा दे देंगे, आप रेट बता दो। मना करने पर लोग कम रेटिंग कर देते हैं।'
परिवार वाले आपके काम को समझते हैं?
रेखा जवाब देती हैं, ‘सबको पता है कि मैं एक कंपनी में थेरेपिस्ट हूं। वे लोग थेरेपिस्ट किसी कंपनी में बड़ी पोस्ट समझते हैं। उन्हें नहीं पता कि मैं मसाज, फेशियल, मैनीक्योर और पेडीक्योर करती हूं। हमारे गांव में इस काम को अच्छा नहीं माना जाता है।’
अर्बन कंपनी से जुड़ी कुछ ब्यूटीशियन और स्पा थेरे​पेस्टि की कहानी भी कुछ ऐसी ही है। वे अच्छा कमाती हैं, घर चलाती हैं, लेकिन समाज के तानों से वे भी कहां भी बची सकीं।
स्पा और पार्लर में काम करने वाले पुरुषों का दर्द भी कुछ कम नहीं है। गोवा में बागा बीच पर लोगों को मसाज सर्विस प्रोवाइड कराने वाले मुकेश की हालत भी कुछ ऐसी ही है।
मुकेश बताते हैं, ‘तीन साल से मसाज कर रहा हूं। दिनभर मेल-फीमेल दोनों को मसाज देता हूं। शाम ढलते ही बीच पर रौनक आ जाती है। रात 10 बजे तक डीजे बजाता हूं। इसके बाद मसाज का काम करता हूं। इससे 30 से 35 हजार रुपए महीने की कमाई हो जाती है।
आपकी पत्नी को पता है?
पत्नी को बस इतना पता है कि मैं किसी डीजे में काम करता हूं। जिस दिन वह हकीकत जानेगी, पता नहीं क्या होगा। आप ही बताइए कौन औरत चाहेगी कि उसका पति किसी और लड़की को मसाज करे, लेकिन क्या करें ये काम है, प्रोफेशन है। इसमें कुछ भी गलत नहीं है।
'यस मैडम' के को-फाउंडर आदित्य आर्या बताते हैं, ‘2017 में मैंने नौकरी छोड़कर कंपनी शुरू की। फीमेल ब्यूटी प्रोफेशनल्स घर-घर जाने को तैयार नहीं थीं। उनका कहना था कि घर-घर भेजकर उनसे गंदा काम करवाया जाएगा।
हमने उनकी काउंसलिंग कराई। उनमें भरोसा जगाया कि ये एक बिजनेस है, एकदम सेफ है। उसके बाद फीमेल जुड़ना शुरू हुईं। आज हमारे साथ 2000 फीमेल और 200 मेल ब्यूटी प्रोफेशनल्स हैं। शुरुआत में फीमेल प्रोफेशनल के साथ एक स्कूटी बॉय भी जाता था।’
मैसेज और कॉल पर लोग क्रॉस जेंडर मसाज की करते हैं मांग
आदित्य बताते हैं, ‘हमारे ऐप पर क्रॉस जेंडर मसाज के लिए ढेरों मैसेज और कॉल आते हैं। हमारा रूल साफ है कि फीमेल को फीमेल मसाज या ब्यूटी सर्विस देगी और मेल को मेल ग्रूमिंग या मसाज देगा, यहां क्रॉस जेंडर सर्विस नहीं दी जाती है। इसके बाद भी लोग डिमांड करते हैं।
नोट- सभी किरदारों के नाम बदले हुए हैं।
अब ब्लैकबोर्ड सीरीज की ये दो स्टोरीज भी पढ़िए
1. सालगिरह से पहले सुहाग उजड़ गया: मैडम... ये कैसी शराबबंदी कि जवान बेटे को चम्मच से खिलाना पड़ रहा
छपरा जिले के मशरक पंचायत का बहरौली गांव। झोपड़ीनुमा घर, द्वार पर 20 दिन की बेटी को गोद में लिए गुड़िया बैठी हैं। अभी सालभर भी इनकी शादी को नहीं हुआ है। उसके पहले ही शराब ने इनका सुहाग उजाड़ दिया। इनके जेठ की मौत भी शराब पीने से हो चुकी है। (पढ़िए पूरी खबर)
2. पति जेल ना जाए, इसलिए देवर से संबंध बनाने पड़े:बहनोई संग हलाला से मना किया तो तलाक दिया; ये कैसा तीन तलाक कानून
तीन तलाक कानून बने तीन साल हो गए, लेकिन इस तरह के तलाक खत्म नहीं हो रहे। पति को जेल जाने से बचाने के लिए महिलाओं को कभी देवर से हलाला करना पड़ रहा, तो कभी बहनोई से। इसके बाद भी उनका शौहर उन्हें रखने को तैयार नहीं है। कई महिलाओं का हाल आधी विधवाओं की तरह हो गया है। ना वे पति के साथ रह सकती हैं, ना ही उन्हें कोई मेंटेनेंस मिल रहा। (पढ़िए पूरी खबर)